曾夔州座右山水圖
作者：晁公遡
朝代：宋

paragraphs: 華堂左右皆山川，登堂一見心茫然。
松林忽在素壁上，几杖却對陰崖前。
百年老樹橫高枝，正當太古陰雲垂。
近前細看纔拱把，生氣凜凜如十圍。
尚想昔年初下筆，指顧江山生咫尺。
梁棟已受長風吹，衣裘若濺洪濤濕。
回山倒海不作難，此意誰能傳筆端。
李成骨朽道寧死，況復鄭虔楊契丹。
吾知此圖未易逢，頗思摹寫置座中。
鵝溪生綃不難致，只恐今世無良工。